
RESUM. Aquest treball és una reflexió del comportament de l'home entorn de l'automòbil. Es 
fa referència, en primer lloc, a la manca de fatiga malgrat l'enorme exercici mecànic que suposa 
el moviment de l'automòbil. També és assenyalada la presència de nombrosos elements que 
constitueixen poderosos estímuls desencadenants d'agressió i que perturben l'ordre social. El 
conjunt queda desequilibrat per la manca de senyals de submissió. Així, tot el conjunt de l'auto- 
mòbil desencadena unes respostes que poden esser explicades des del punt de vista de l'Etologia. 


SUMMARY. MEN, CARS AND ETHOLOGY. The aim of this paper is to make a reflection on the 
man behavior around cars. It begins with a reference to the lack of fatigue in spite of the enor- 
mous amount of power put in action when a car is moving. There is also a reference to the vast 
number of aggressive stimulus bound to the actual structure of cars, together with the social 
rank perturbations introduced by driver’s behavior. The whole design is unbalanced due to the 
lack of submissive signals producing a constellation of behavioral problems which can be accura- 
tely described under the light of the Ethology. 


INTRODUCCIÓ 


L'etologia és una ciència jove. Fa molt poc més de cent anys de l'aparició 
de "L'origen de les espècies”, Pobra cabdal de Darwin, i encara és viva la 
polèmica entorn de l'evolució, malgrat la seva acceptació com un fet incontro- 
vertible. Una altra obra del mateix Darwin, "L'expressió de les emocions a 

l'home i els animals", escrita a l'any 1872 i menys coneguda, és un dels fona- 
ments de l'estudi del comportament de l'home i dels animals des d'un punt 
de vista comparatiu i evolutiu. Aquest punt de vista sembla particularment 
difícil d'acceptar: la idea que els animals i els homes tenguin punts en comú 
en el seu comportament, molt sovint desperta reaccions indignades. 

Però aquest és precisament el punt de vista de l'etologia, que es defineix 
com la ciència que estudia el comportament de l'home i dels animals. Aquesta 
ciència deu el més important del seu contingut als treballs de K. Lorenz, N. 
Tinbergen y K. von Fisch, guardonats amb el Premi Nòbel de 1973. Aquest 
premi va suposar el reconèixer que l'estudi del comportament dels animals 
ens pot donar la clau per a la comprensió del comportament de l'home. 

Amb tot això, està començant a arrelar en la mentalitat de l'home del 
carrer la idea que l'etologia és important no tan sols per a l'estudi del compor- 
tament dels animals sinò que, a més a més, els seus mètodes y alguns resultats, 
aquests molt prudentment, poden esser traslladats al comportament de l'ho- 
me. 

Però encara manca afegir-hi que el mateix home està canviant el seu propi 
entorn i no tan sols en els termes ecològics més directes, també està introduïnt 
en el seu entorn senyals i objectes que modifiquen el seu propi comportament: 
fins fa uns pocs decennis, la major part dels estímuls que determinaven el seu 
comportament provenia d'altres homes, o altres éssers vius que pot dir-se eren 
productes d'una naturalesa no pertorbada. Ara, en canvi, una proporció im- 
portantíssima dels senyals que cada minut de la nostra existència arriben als 
nostres sentits, i dirigeixen el nostre comportamente, són senyals artificials, 
introduits pel mateix home en el seu ambient quotidià. 

Però l'afirmació que aquests senyals siguin artificials no vol dir que el seu 
significat sempre sigui arbitari i només sotmès a unes regles i a un codi adoptat 
per conveniència i que fàcilment podrien haver-se adoptat regles i significats 
diferents. 

Un exemple pot illuminar aquesta distinció: en els nostres semàfors, la 
llum vermella vol dir atur i la verda avant. Ens poden demanar: aquest codi 
és més "natural" que l'oposat2 La resposta pot esser especulativa, però ens 
sentim inclinats a pensar que sí, perqué associam el color vermell amb la sang 
i el foc, objectes que tenen un contingut emocional molt fort, per contra, el 
verd és associat amb la pau i la tranquil-litat del camp i del bosc. 

Aquest exemple pot servir per adonar-nos que sota els senyals més trivials 
no hi ha, només, un codi arbitrari, al contrari, poden haver-hi profundes 

raons que dirigeixen els significats de cada senyal que ens arriba als sentits, i 
que l'artificialitat no és contradictòria amb una certa "naturalitat" en els signi- 
ficats. 

Al mateix temps, l'exemple anterior ens ha permès introduir el tema d'a- 
quest treball: el comportament de l'home entorn de l'automòbil. Hom pot 
demanar-se la raó de presentar en una revista d'Història Natural un treball 
entorn a un objecte tan “antinatural” com és l'automòbil. Però creiem que és 
clar que en el moment actual el creixement del parc automobilístic suposa una 
important modificació del medi natural i que, per tant, unes consideracions 
sobre aquest tema poden esser interessants per a tots els naturalistes. 


LA FATIGA 


No hi ha cap dubte que quan un home s'introdueix dins d'una mena d'ar- 
madura metàl-lica autotransportada, es fa palès un important canvi en el seu 
comportament: dins l'automòbil són frequents els comportamentes que, fora 
d'ell serien vergonyosos. En aquestes línies es tractarà de convèncer el lector 
que l'etologia ens pot ajudar a comprendre molts d'aquests comportaments. 

Per començar aquestes reflexions, s'ha triat no un senyal dels que envolten 
el món de l'automòbil, sinò, al contrari, una manca de senyal: el nostre cotxe 
no ens permet sentir la fatiga i aquesta és un poderós senyal que normalment 
acompanya tota mena d'esforços físics. 

En aquest aspecte, l'automòbil es pot considerar un amplificador de les 
forces musculars de l'home: per una part, no hi ha dubte que la nostra espècie 
no està gaire ben dotada per a la carrera, hi ha moltes espècies d'animals que 
l'avantatgen sense cap dificultat: el guepard, (Acynonyx jubatus), per exem- 
ple, pot arribar als 120 Km/h corrent camp a travers (HOWELL, 1944). Per 
aconseguir velocitats semblants, l'home d'ençà Henry Ford no ha de fer cap 
esforç. Per contra, el guepard ha hagut de menester milions d'anys d'evolució. 
L'home, en molt poc temps ha hagut de preparar-se per a la velocitat i aquesta 
és justament una de les causes de les seves dificultats al volant. De fet, els 
animals capaços d'altes velocitats fan un ús molt parsimoniós de les seves capa- 
citats, la major part de la seva vida la passen dormint o menjant herba, i 
només durant uns pocs minuts, i no tots els dies, fan una correguda important. 
Això és així perquè el cost de la carrera és molt gros (HAINSMVORTH 1981) i 

l'animal ha evolucionat de tal manera que procura estalviar al màxim els seus 
esforços. La fatiga i la peresa són mecanismes molt savis de precaució de la 
natura. 

Però, l'automòbil ha estat dissenyat justament per evitar totalment la fati- 
ga: si després de recórrer quinze quilòmetres, l'automòbil ens deixàs amb la 
llengua fora, ningú no compraria un atomòbil. 

Hom pot dir que no és ver que l'automòbil ens estalvia la fatiga per com- 
plet. Per exemple, l'automobilista ha de pagar un important cost per cada 
quilòmetre que fa el seu cotxe, en combustibles, desgats, avaries, imposts, 
depreciacions, etc. Però encara que tot això pot esser semblant a una certa 
casta de fatiga, hi ha un important retard entre el gaudir de la velocitat i l'apa- 
rició d'aquesta "fatiga", aquest retard la fa molt poc operant com a mecanisme 
regulador de l'ús del vehicle: els càstigs retardats són molt poc eficaços per a 
controlar el comportament (RACHLIN, 1976). El saber popular, com quan el 
"Tenorio" diu allò del "Muy largo me lo fiais", expressa molt bé aquesta idea, 
i d'aquesta manera un conductor és una mena de poderosíssima bèstia gairebé 
incapaç de sentir fatiga. Això ens pot ajudar a comprendre el fet que cada 
dia hi hagi més automòbils omplint els carrers i que d'any en any el nombre 
de quilòmetres recorreguts per cada automòbil sigui més gran, produint aglo- 
meracions que determinen greus problemes ambientals. La manca de fatiga 
fa del conductor un fenomen únic a la natura i, per tot això, absolutament 
temible. 


ELS ESTÍMULS 


Referint-nos més específicament als estímuls que introdueix l'automòbil 
en el nostre entorn, recordarem primer que els senyals produits en el medi 
ambient, o per altres individus, sí tenen la capacitat de determinar o de modifi- 
car el comportament. En etologia es diuen "estímuls signe" (TINBERGEN, 
1969) i solen esser formats per combinacions molt simples i molt improbables 
de colors, de sons o de qualsevol altre tipus d'estímul sensitiu. Un altre nom 
que també s'usa molt és el d'estímul clau. Doncs bé, ells són els que determi- 
nen l'aparició o no d'un tipus de comportament o d'un altre, depenent també 
de l'estat intern de l'animal o de l'home. La importància dels estímuls clau en 
l'home ha estat molt discutida degut al pes de l'aprenentatge en els primates, 

la deformació antropocèntrica ha intentat reduir el paper de l'instint enfront 
del comportament reflexiu. Però cada dia s'alcen més veus reclamant la impor- 
tància dels factors innats a l'home (EIBL EIBESFELDT, 1989) i en tot cas es fa 
necessari conèixer bé tots els possibles estímuls claus de l'home per tal de 
poder valorar la seva importància en la determinació del seu comportament. 

En aquest respecte, l'automòbil reuneix en el seu disseny un nombre d'ele- 
ments que, per poc que es pensi, es veu que són estímuls clau d'un significat 
molt clar. En primer lloc, l'automòbil "rugeix". El renou del motor és, evi- 
dentment, molt semblant al que fan els més perillosos depredadors, i també 
és evident que els renous d'aquesta casta són senyals molt clars per a l'home 
i molts d'animals. El calfred que sentim quan escoltam d'aprop el grunyir d'un 
ca poc amistós és una experiència que tothom coneix. 

En segon lloc, totes les coses que es mouen molt ràpidament i, a més a 
més, tenen colors forts i brillants, són potencialment perilloses. A la natura, 
els animals empren dos tipus d'estratègia: uns tenen colors apagats i intenten 
esser poc visibles. Aquests animals solen esser menjars apetitosos, o també 
depredadors perillosos que cerquen caçar el seu menjar per sorpresa. La sego- 
na estratègia és la de presentar colors brillants, que es vegin de molt enfora 
(BURTT, 1974). Ho fan així aquells animals que són perillosos, com les serps, 
les vespes i tambè les papallones, que, o bé avisen del seu perill, o que tenen 
qualque verí, o simplement tenen molt mal gust. Es com si anassin avisant: 
isom perillós, deixau-me pas...t D'aquesta manera, tots els animals, (i l'home 
també) reaccionen tractant d'evitar aquelles coses que tenen colors brillants 
o que es mouen molt aviat. Així queda clar que la reacció de qualsevol en 
sentir un automòbil, amb brillants colors i movent-se a tota velocitat, serà una 
reacció d'aversió, negativa per complet. Naturalment, aquesta casta de reacció 
es molt adequada per a evitar col-lisions i tota mena d'accidents, de la mateixa 
manera que ho és evitar trepitjar una serp verinosa en veure els seus colors, 
però el viure escapant continuament de milers i milers de serps és una cosa 
que els nostres nervis trobarien molt dur. 

A més de tot l'esmentat, en el disseny d'un automòbil hi ha uns elements 
que mai no falten i que de bell nou són uns poderosos estímuls: ens referim 
al conjunt dels dos fars i la “parrilla” de davant (figura 1). Tot això forma 
una imatge molt clara d'una cara amenaçadora, i això es així perque una mira- 
da directa com la que semblen els dos fars és sempre provocadora (VVICRLER, 
1968), l'home i la major part dels animals mai no miren directament als ulls 
d'un congènere, si s'exceptuen les mirades dels enamorats, a les que l'ele- 

ment provocador és clarament absent (MORRIS, 1969). Respecte a la “parri- 
lla”, moltes de vegades fa l'efecte d'una dentadura, si pot, més amenaçadora 
que els dos ulls: mostrar les dents és un senyal universal d'amenaça (LORENZ, 
1966). 

Explicant d'aquesta manera, l'automòbil presenta un gran conjunt d'estí- 
muls i de senyals que tenen un sentit molt clar per al que tingui un coneixe- 
ment mínim de l'etologia, fins i tot és difícil al profà no interpretar-ho de la 
mateixa manera que l'estudiós. No més basta passar llista als noms de tants 
models que són allusions molt clares: “Tiburón”, “Pantera”, “Fuego”, 
"Thunderbird" (aucell del tro), "Jaguar", etc. 









Fig. 1.- En el disseny d'un automòbil hi ha uns elements que són uns poderosos estímuls: els 
dos fars i la “parrilla” semblen una mirada amenaçadora. 





There are some elements in the cars design which are powerful stimuli: the two hea- 
dlights and the front grid clearly seem to be a menacing face. 


INTERACCIONS SOCIALS 


L'automòbil no sols perturba el nostre medi emetent senyals amb significat 
molt clar, a més a més també s'introdueix dins el nostre entramat social i el 
modifica, no poc, afegint-hi confusió. L'etologia també estudia les interacions 
socials i en aquest camp també ens pot ajudar a interpretar el comportament 
de l'home entorn de l'automòbil. 

Un dels fenòmens més coneguts en aquesta parcela de l'etologia és l'ano- 
menat "ordre de picoteig" que va esser descobert per l'etòleg norueg Scelde- 
rup-Ebbe en 1922 (figura 2). Consisteix en un ordre social molt estricte que 
regula un gran nombre d'activitats. Un ordre jeràrquic d'aquesta mena s'ha 
trobat en tots els grups estables d'animals, entre ells a la societat humana. A 
l'home, el nivell jeràrquic es fa saber a tothom mitjançant les diferències més 

o menys subtils de la roba, del llenguatge, o del lloc ocupat en el treball (Mo- 
RRIS, 1980). L'automòbil és un més dels elements que assenyalen l'ordre jeràr- 
quic. Els fabricants coneixen prou bé que cada model té un mercat determinat 
—i aquí mercat vol dir classe social—, encara que això no impedeix que persones 
socialment baixes comprin models d'elevat “standing” i al contrari. I una vega- 
da que el conductor comença a manar el seu cotxe, les jerarquíes comencen 
a produir problemes. Es pot especular que fàcilment, un pobre home, dominat 
per totes bandes, al treball i a ca seva, cerca de fer pujar el seu nivell jeràrquic 
amb un automòbil ostentós, o, cosa pitjor, amb un comportament ostentós 
disn d'un automòbil mediocre: intenta ascendir a la carretera el que no pot 
ascendir en el seu grup social (figura 3). 





Fig. 2.- "L'ordre del picoteig" consisteix en un ordre social molt estricte que regula un gran 
nombre de activitats socials en els animals i l'home. 


The peck order consists in a social hierarchic order regulating most of the social activi- 
ties in both animals and men. 


Generalment, l'ordre social en un grup d'animals és beneficiós perquè aju- 
da a evitar conflictes, l'ordre és conegut de tots els individus, i així són rares 
les bregues per trobar el lloc de cadascun. A més a més, els individus de més 
jerarquia es converteixen en àrbitres, protegint els individus dels nivells baixos 
enfront del despotisme dels nivells intermedis. Es molt comú que un individu 
faci sofrir fortes humiliacions al seu immediat successor, i per contra suporti 
magnànimament les sortides de to dels més baixos de l'escala: aquestes sorti- 
des de to no suposen cap perill dins l'ordre establert (LORENZ, 1966). 

I tot això també es pot veure a la carretera: és fàcil veure cotxes molt cars 
(de jerarquia molt elevada) menats plàcidament, mentre que cotxets petits, i 
amb molts d'anys damunt d'ells, són menats al màxim de les possibilitats de 

la seva mecànica. Tots aquests comportaments no fan més que mostrar la se- 
guretat de l'ordre clarament establert, o per contra, la intenció de modificar 
aquest ordre. 

Però hi ha una important diferència entre les relacions socials en l'automó- 
bili en els grups animals, i és que en aquests darrers, a més dels senyals que 
de tant en tant perturben l'ordre social, també n'hi ha uns altres que serveixen 
per indicar submissió (EIBL-EIBESFELDT, 1975). En canvi, a l'automòvil el 
conductor està totalment desprovist de cap mena de mecanisme per indicar 
la submissió i evitar el conflicte. Molt al contrari, hem vist que els senyals 
agressius dominen tot el disseny. I és d'aquesta manera que tota trans- 
gressió de les normes produeix reaccions desmesurades, des de l'interior de 
l'automòbil és quasi bé impossible fer-se perdonar: i tot seguit, la reacció des- 
mesurada provoca una nova reacció en el primer causant... el conjunt pot 
transformar-se en una espiral de violència, que pot tenir greus conseqüències. 











Fig. 3.- Dins de l'automòbil es troben, molt sovint, comportaments que intenten modificar Por- 
dre jeràrquic cercant d'ascendir a la carretera el que no es pot ascendir en el grup social. 


Often, some behaviors inside cars are attempts to change the social order, trying to 
escalate in the road for compensation of a low social rank. 

CONCLUSIÓ 


Podem concloure que, en conjunt, el comportament de l'home entorn de 
l'automòbil sembla ser el d'una mena de depredador superpoderós, envoltat 
d'estímuls agressius i amb permanents conflictes de jerarquia, tot això, amb 
poques possibilitats de solució, l'automobilista, mentre condueix, es troba sot- 
més a tensions molt greus. ¿Hi ha qualque remei? Qualsevol que fos, proba- 
blement implicaria canvis massa grans en el disseny de l'automòbil, canvis que 
molt difícilment serien acceptats pel mercat, que de manera molt clara cerca 
vehicles agressius, esglaiadors, cada vegana mes ràpids i poderosos. Única- 
ment la comprensió i la reflexió que s'aconseguixen amb el coneixement que 
ens pot donar l'etologia, entre d'altres ciències, poden fer que el seny faci mes 
humà i menys animalesc el comportament de l'home dins l'automòbil. Aques- 
tes línies han exposat algunes idees, potser especulatives, pero que intenten 
assenyalar la necessitat de dur a terme estudis etològics de l'home en relació 
a aquest tema. 

